**NAVODILO ZA IZPOLNJEVANJE OBRAZCA**

Zahtevek za oprostitev davka od dohodka, ki ga študenti dosegajo v Republiki Sloveniji (preko pooblaščene organizacije ali Zavoda za zaposlovanje, ki opravlja dejavnost posredovanja dela dijakom in študentom, v skladu s predpisi s področja zaposlovanja), na podlagi določb mednarodne pogodbe o izogibanju dvojnega obdavčevanja dohodka je predpisan na podlagi 260. in 266. člena Zakona o davčnem postopku (Uradni list RS, št. 117/06), v povezavi s 127. členom Zakona o dohodnini (Uradni list RS, št. 117/06).

Prejemnik dohodka predloži plačniku dohodka izpolnjen obrazec, preden je dohodek izplačan. Plačnik dohodka predloži izpolnjen obrazec Finančni upravi Republike Slovenije. Davčni organ odloči o zahtevku najpozneje v 15 dneh od prejema zahtevka. Plačnik davka lahko izplača dohodek, ne da bi od tega dohodka izračunal, odtegnil in plačal davčni odtegljaj, šele ko prejme s strani davčnega organa potrjen zahtevek.

Za vsako izplačilo dohodka se predloži nov zahtevek. Davčni organ lahko v primerih, ko plačnik davka izplačuje dohodek v rednih časovnih presledkih, odobri ugodnosti za daljše časovno obdobje.

Obrazec se izpolnjuje čitljivo, z velikimi tiskanimi črkami.

**1**. Prejemnik dohodka vpiše državo, s katero ima Republika Slovenija sklenjeno mednarodno pogodbo o izogibanju dvojnega obdavčevanja dohodka, ter člen in odstavek člena te pogodbe, na podlagi katere vlaga zahtevek.

# Podatki o prejemniku dohodka

Vpišejo se ime in priimek prejemnika dohodka ter rojstni podatki. Prejemnik dohodka vpiše podatke o prebivališču (naselje, ulica, hišna številka in pošta) in državo, katere državljan je, pa tudi državo, katere rezident je za davčne namene (država, katere pristojni organ potrdi rubriko v 8. točki obrazca). Vpiše se tudi davčna številka, ki jo prejemnik dohodka pridobi v Republiki Sloveniji. **Podatek o tej številki je obvezen**.

# Podatki o izplačevalcu dohodka

Vpišejo se firma in pravno-organizacijska oblika, sedež ter davčna številka izplačevalca (tj. pooblaščene organizacije ali Zavoda za zaposlovanje, ki opravlja dejavnost posredovanja dela dijakom in študentom, v skladu s predpisi s področja zaposlovanja).

# Podatki o navzočnosti prejemnika v Republiki Sloveniji

Vpišeta se datum prvega prihoda (mm.dd.LLLL) in predvideni čas prebivanja v Republiki Sloveniji (od (dd.mm.LLLL) do (dd.mm.LLLL)).

# Podatki o dohodku, prejetem od izplačevalca, za katerega se uporabi pogodba iz 1. točke

Vpiše se znesek dohodka, ki ga študent doseže v Republiki Sloveniji preko pooblaščene organizacije ali Zavoda za zaposlovanje, ki opravlja dejavnost posredovanja dela dijakom in študentom, v skladu s predpisi s področja zaposlovanja, v eurih, zaokrožen na dve decimalni mesti. Vpiše se datum plačila takega dohodka (mm.dd.LLLL). Vpiše se tudi skupni znesek dohodka, ki ga je študent že dosegel v Republiki Sloveniji (preko pooblaščenih organizacij ali Zavoda za zaposlovanje, ki opravljajo dejavnost posredovanja dela dijakom in študentom) v tekočem letu, do vložitve tega zahtevka.

# Drugo

Vpišejo se drugi podatki.

**8.** Izpolni pristojni organ države, katere rezident je za davčne namene prejemnik dohodka.